নিজস্ব প্রতিবেদন : শহরে ফের গতির বলি ১। রবিবার ভোরে বাইক রেস করতে গিয়ে মৃত্যু হল এক হোটেল ম্যানেজমেন্ট ছাত্রের। মৃতের নাম সৌরদীপ সিনহা। গুরুতর জখম আরও একজন। জানা গেছে, রবিবার ভোরে ৪টি বাইকে করে মোট ৮ বন্ধু মিলে রেস করতে বের হয়। আনোয়ার শাহ রোড থেকে লেক গার্ডেন্স ফ্লাইওভারের দিকে যাচ্ছিল বাইকগুলি। সেইসময়ই নিয়ন্ত্রণ হারিয়ে রাস্তার ডিভাইডারে ধাক্কা মারে সৌরদীপ। উল্টে যায় বাইকটি। রাস্তায় ছিটকে পড়ে সৌরদীপ। সঙ্গে সঙ্গেই তাঁকে এম আর বাঙুর হাসপাতালে নিয়ে যাওয়া হয়। সেখানেই চিকিত্সকরা তাঁকে মৃত বলে ঘোষণা করেন। গুরুতর জখম হয়েছেন সৌরদীপের বাইকে সওয়ারি অপর যুবকও। পুলিস জানিয়েছে, ঘণ্টায় প্রায় ১০০ থেকে ১২০ কিলোমিটার বেগে ছুটছিল বাইকগুলি। ডমিনর বাইকে সওয়ারি ছিলেন সৌরদীপ। বাজারে ডমিনর বাইকের আনুমানিক মূল্য প্রায় ২ লাখ।